નેપાળના આ આકરા તેવર પાછળ ચીન છે એ કહેવાની જરૂર નથી. નેપાળમાં ભારે બહુમતીથી જીત્યા પછી વડાપ્રધાન કે. પી. ઓલીએ આંતરરાષ્ટ્રીય સમુદાયને નેપાળના આંતરિક મામલાઓમાં દખલ ન કરવાની અપીલ કરી હતી. આડકતરી રીતે તો આ વાત તેમણે ભારતને ધ્યાનમાં રાખીને જ કરી હતી. તેમણે એ એલાન પણ કરેલું કે નેપાળની જુદી જુદી એજન્સીઓની કમાન એ પોતાના હાથમાં લેશે અને નેપાળ હવે પોતાની સ્વતંત્ર વિદેશ નીતિ પર આગળ વધશે. આ જાહેરાત પછી પાકિસ્તાનના વડાપ્રધાન શાહિદખાન અબ્બાસીએ નેપાળની મુલાકાત લીધી હતી. બીજી તરફ ચીનમાં શી જિનપિંગ સર્વેસર્વા બન્યા બાદ તેમણે નેપાળને વધારે વધારે આર્થિક સહાય આપવાનું એલાન કર્યું. સાથે સાથે ચીની કંપનીઓ પણ નેપાળના વિકાસમાં યોગદાન આપશે તેવું એલાન કરાયું ને તેનો અર્થ સ્પષ્ટ છે કે નેપાળ હવે ધીરે ધીરે ચીનના આધિપત્ય હેઠળ આવશે.